NAWEEK NADINK: 100 mense is reg vir die slegte nuus - Wêreldwyd
Ons vlieg dié week Suid-Afrika toe!
Ek sien verskriklik daarna uit om met 'n paar goeie vriende van my skooldae op te vang tydens ons skool se 25 jaar-reünie wat by die Allemanskraaldam in die Vrystaat gehou word. My vrou Chrisna se 25 jaar-skoolreünie word ook vanjaar in Bloemfontein gehou.
Ek is verlede week net weer eens daaraan herinner hoe belangrik kliënte- en klanteterugvoer is, maar selfs meer belangrik, hoe jy op die inligting reageer en wat jy daarmee doen.
Een van die groter "dorpe" naby ons is 'n plek genaamd Hemel Hempstead, wat gereeld produksiespanne en akteurs van sowel Hollywood as die BBC trek, spesifiek die Hemel Hempstead Old Town waarvoor ek so lief is.
Daar is 'n nuwe koffiewinkel in die Old Town waar ek al vantevore ná 5 minute uitgestap het omdat die twee eienaars geensins hul klante se teenwoordigheid erken nie. Klante staan met ander woorde in die ry, onseker of die eienaars van hul bestaan bewus is. (Hoe word ek nou herinner aan daardie harde klokkies wat in sekere ouer winkels lui ten einde jou teenwoordigheid aan te kondig … vir die eienaar en die dorp!)
Ek besluit toe om die eienaars 'n tweede kans te gee.
Daar staan ek toe tweede in ons ry van twee mense. Ongelukkig gebeur presies dieselfde ding! In stede van uitstap, besluit ek om eerder deel van die oplossing te wees en vra die twee eienaars of ek hulle positiewe kritiek kan gee…
Hulle was klaarblyklik reg vir my kritiek, maar die man was in realiteit nie eintlik reg of lus nie. Ek kon in die ou se reaksie (sy vrou het meer uitgevra) agterkom dat hy beledig gevoel het. Omdat ek nie na "mompeltaal" luister of dit verstaan nie, sê ek toe vir hom op 'n mooi manier dat dit sy keuse is om die inligting te gebruik of nie.
Sy antwoord: "Dankie, ek verkies om nie die inligting te gebruik nie. Ek is al 30 jaar in die kliëntediensindustrie."
Tien jaar gelede het 'n ongelukkige klant/kliënt gemiddeld tien ander mense van 'n nare ondervinding met 'n diens of produk vertel. Vandag, met die krag van sosiale media, bereik dit maklik 'n honderd mense.